ི་བསྟན་ཏོ། །དེ་ནས་དེ་བཞིན་གཤེགས་པ་གསུང་རྡོ་རྗེ། ཁམས་གསུམ་པ་
ཐམས་ཅད་ཀྱི་ངག་རྡོ་རྗེ་ལ་གནས་ཤིང་ཞེས་པ་ནི། ཁམས་གསུམ་པའི་སེམས་
764

གསང་འདུས་རྩ་རྒྱུད་འགྲེལ་པ་ཡིད་ཀྱི་མུན་སེལ།
ཅན་ཐམས་ཅད་ཀྱི་ངག་གང་ཡིན་པ་དེ་ནི། འོད་དཔག་ཏུ་མེད་པའོ། །ཞེས་པའི་
དོན་འདི་བསྟན་ཏོ། །དེ་བཞིན་གཤེགས་པ་ཐམས་ཅད་ཀྱི་གསུང་མཉམ་པ་ཉིད་
ལ་གནས་ནས། ཅང་མི་གསུང་བར་གྱུར་ཏོ་ཞེས་པ་ནི། དེ་བཞིན་གཤེགས་པ་
རྣམས་ཀྱི་གསུང་གང་ཡིན་པ་དང༌། སེམས་ཅན་རྣམས་ཀྱི་ངག་གཉིས་སུ་མེད་དོ་
ཞེས་བསྟན་ཏོ། །དེ་ནས་དེ་བཞིན་གཤེགས་པ་ཕྱག་ན་རྡོ་རྗེ། ཁམས་གསུམ་པ་
ཐམས་ཅད་ཀྱི་སེམས་རྡོ་རྗེ་ལ་གནས་ཤིང་ཞེས་པས་ནི། སེམས་ཅན་ཐམས་ཅད་
ཀྱི་སེམས་གང་ཡིན་པ་དེ་ནི་མི་བསྐྱོད་པའི་ཞེས་པའི་དོན་འདི་བསྟན་ཏོ། །དེ་
བཞིན་གཤེགས་པ་རྣམས་ཀྱི་ཐུགས་དང་སེམས་ཅན་རྣམས་ཀྱི་སེམས་གཅིག་ཉིད་
དུ་བསྟན་པའི་ཕྱིར། དེ་བཞིན་གཤེགས་པ་ཐམས་ཅད་ཀྱི་ཐུགས་མཉམ་པ་ཉིད་དུ་
གྱུར་པས་བདེན་པ་གཉིས། གཉིས་སུ་མེད་ཅིང་གཅིག་པ་ཉིད་ལ་དམིགས་པར་
མཛད་ནས། ཅང་མི་གསུང་བར་གྱུར་ཏོ། །ཅེས་མཐར་ཐུག་པར་གསུངས་སོ། །
འདིས་རྗེས་འཇུག་མངོན་རྟོགས་ཀྱི་དོན་ནི། མདོར་བྱས་ལས། ཧཱུཾ་གི་སྙིང་པོར་
འཇིག་རྟེན་རབ་ཏུ་བསྒོམ། །དེ་བྱུང་འགྲོ་ཀུན་རྡོ་རྗེ་སེམས་དཔར་བསམ། །ལངས་
ནས་འགྲོ་ལ་བལྟས་ཏེ་ཇི་བཞིན་སྤྱད། །ཞེས་གསུངས་ལྟར། ཐུན་མཚམས་སུ་
སྣོད་བཅུད་ཐམས་ཅད་རྡོ་རྗེ་གསུམ་གྱི་རང་བཞིན་གྱི་རྡོ་རྗེ་འཆང་ཆེན་པོར་མོས་
པ་ཡིད་ལ་བྱེད་པའི་ཚུལ་གྱིས་བསྒོམ་པ་བསྟན་ཏོ། །མ་འོངས་པའི་དུས་སུ་རྒྱུད་
དོན་གང་གིས་གསལ་བར་བྱེད་པ་ནི། སློབ་དཔོན་གྱི་ཞལ་སྔ་ནས་བཀའ་དྲིན་གྱིས།
རྒྱུད་ཀྱི་དོན་དང༌། ཚུལ་དང༌། ཆོས་ཉིད་ལ་སོམ་ཉི་དང་བྲལ་མོད། སོམ་ཉི་གཞན་
765

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་གཉིས་པ།
འགའ་ཞིག་མཆིས་ཏེ། མཐའ་དྲུག་གི་བཤད་པ་ལ་རྒྱབ་ཀྱིས་ཕྱོགས་པའི་སྔགས་
པ་རྣམས། སྒྲ་ཇི་བཞིན་དུ་གསུངས་པའི་ཚིག་ལ་བརྟེན་ནས། རང་རང་གི་སློབ་
དཔོན་གྱི་མན་ངག་གིས། ཟླ་བ་དང་རྡོ་རྗེ་ལ་སོགས་པ་མངོན་པར་བྱང་ཆུབ་པ་
རྣམ་པ་ལྔའི་རིམ་པས། སྲིད་པ་སྐྱེ་བའི་རིམ་པ་ལྟར། ཡོངས་སུ་བརྟགས་པའི་ལྷའི་
རྣལ་འབྱོར་ཙམ་ལ་སློབ་ཀྱང༌། ཡོངས་སུ་དག་པའི་ལྷའི་རྣལ་འབྱོར་རྟོག་པ་ཐམས་
ཅད་ལས་འདས་པ། དངོས་པོ་རང་གི་རིགས་པ་སངས་རྒྱས་རྣསམ་ཀྱི་སྤྱོད་ཡུལ་
ཕུང་པོ་རིན་པོ་ཆེའི་ཟ་མ་ཏོག་གི་ནང་ན་གནས་པ། ཡོད་པ་དང་མེད་པའི་ཕྱོགས་
དང་བྲལ་བ། ཡི་གེའི་རྗེས་སུ་འབྲང་བ་རྣམས་དང༌། རྟོག་གེ་པ་རྣམས་ཀྱི་ཡུལ་མ་
ཡིན་པ། བླ་མའི་མན་ངག་འབའ་ཞིག་ལས་ཤེས་པར་བྱ་བ། འདི་ལྟ་བུའི་ལྷའི་དེ་
ཁོ་ན་ཉིད་ཤེས་པར་མི་ནུས་པས། ཡོངས་སུ་དག་པའི་ལྷའི་དེ་ཁོ་ན་ཉིད་འདི་ལྟ་བུ།
དེ་བཞིན་གཤེགས་པ་ཡོངས་སུ་མྱ་ངན་ལས་འདས་ཤིང༌།
པའི་སྡུད་པ་པོ་རྣམས་ཀྱང་མེད་པར་གྱུར་པ་ཕྱི་མའི་དུས་ན། སངས་རྒྱས་ཀྱིས་
ཡང་དག་པར་འགྲོ་བ་དེའི། རྒྱུན་མི་འཆད་པར་སུ་ཞིག་སྟོན་པར་འགྱུར། གདུལ་
བྱ་སེམས་ཅན་རྣམས་ཀྱི་རྒྱུད་ལ་ཇི་ལྟར་འཇུག་པར་འགྱུར་ཞེས་ཞུས་པའོ། །དེའི་
ཕྱག་ན་རྡོ་རྗེ་ལ་སོགས་
ལན་སློབ་དཔོན་གྱིས་སྨྲས་པ། དེ་བཞིན་གཤེགས་པ་ཡོངས་སུ་མྱ་ངན་ལས་འདས་
ནས་ཀྱང་། ཇི་སྲིད་འཇིག་རྟེན་དུ་དམ་པའི་ཆོས་གནས་པ་དེ་སྲིད་ཀྱི་བར་དུ། རྡོ་
རྗེ་ཐེག་པ་ལ་རྩ་བའི་རྒྱུད་མཐའ་དྲུག་ཚུལ་བཞིས་བཅིངས་ཀྱང་། དེའི་དགོངས་པ་
རྣལ་འབྱོར་ཆེན་པོའི་རྒྱུད་རྡོ་རྗེ་ཕྲེང་བ་ལ་སོགས་པ། བཤད་པའི་རྒྱུད་ཀྱིས་བཀྲལ་
766

གསང་འདུས་རྩ་རྒྱུད་འགྲེལ་པ་ཡིད་ཀྱི་མུན་སེལ།
བ་ལ་བརྟེན་ནས། བསྐྱེད་པའི་གོ་རིམ་གྱིས་རྫོགས་པའི་རིམ་པ་རྟོགས་ཏེ། ཚེ་
འདི་ཉིད་ལ་སངས་རྒྱས་ཉིད་དུ་འགྱུར་བའི་མན་ངག སློབ་དཔོན་ཆེན་པོ་ཀླུ་སྒྲུབ་
ཀྱི་ཞལ་སྔ་ནས་བརྩམས་ཏེ། གཏེར་གྱི་ཁ་བྱང་དང་འདྲ་བར། སློབ་དཔོན་རྣམས་
བརྒྱུད་པ་རིམ་གྱིས། བླ་མའི་ཞལ་ནས། གསང་བ་འདུས་པ་བ་རྣམས་ཀྱི་རྒྱུད་ལ་
འཇུག་ཅིང་འཕོའོ། །སློབ་དཔོན་ཀླུ་སྒྲུབ་ཉིད་རྒྱུད་ཀྱི་དོན་ལ་འཁྲུལ་པ་མེད་པ
ཅིས་ཤེས་སྙམ་ན། དེ་ལ་གཉིས་ཏེ། བདེ་བར་གཤེགས་པས་ལུང་བསྟན་པ་དང༌།
རང་ཉིད་ཀྱིས་ཡེ་ཤེས་བརྙེས་པར་བསྟན་པའོ། །དང་པོ་ནི། ལང་ཀར་གཤེགས་
པ་ལས། རྟོག་གེ་རྣམས་ཀྱི་ཡུལ་མིན་པ། །སོ་སོ་རང་གི་ཡེ་ཤེས་ནི། །ཕྱི་མའི་དུས་
སུ་གྱུར་པ་ན། །མགོན་པོ་སུ་ཞིག་འཛིན་འགྱུར་གསུངས། །བདེ་གཤེགས་མྱ་ངན་
འདས་འོག་ཏུ། །དུས་དག་འདས་ནས་འབྱུང་བ་ནི། །གང་ཞིག་བསྟན་པ་འཛིན་
གྱུར་ཏེ། །བློ་གྲོས་ཆེན་པོ་ཁྱོད་ཤེས་བྱོས། །ལྷོ་ཕྱོགས་བེ་ཏའི་ཡུལ་དུ་ནི། །དགེ་
སློང་དཔལ་ལྡན་ཞེས་བྱ་བ། །དེ་མིང་ཀླུ་ཞེས་བོད་པ་སྟེ། ཡོད་དང་མེད་པའི་
ཕྱོགས་འཇིག་པ། །ང་ཡི་བསྟན་པ་འཇིག་རྟེན་འདིར། །བླ་མེད་ཐེག་ཆེན་རབ་
བཤད་ནས། །རབ་ཏུ་དགའ་བའི་ས་བསྒྲུབས་ཏེ། །བདེ་བ་ཅན་དུ་དེ་འགྲོའོ། །
ཞེས་གསུངས་པས་སོ། །རང་ཉིད་ཀྱིས་ཡེ་ཤེས་བརྙེས་པར་བསྟན་པ་ནི། སློབ་
དཔོན་ཆེན་པོ་དཔལ་ཀླུ་སྒྲུབ་ཀྱི་ཞལ་སྔ་མདོར་བྱས་དང་རིམ་ལྔ་ནས་ཀྱིས། ཉིད་ཀྱིས་
དོན་རྗེས་སུ་བརྙེས་ནས། སོ་སོ་རང་རིག་པའི་རྡོ་རྗེ་འཛིན་པ་ཆེན་པོའི་ཏིང་ངེ་འཛིན་
འཇིག་རྟེན་དུ་བསྟན་ནས། ལྷ་དང་མིའི་བདེ་བ་ལས་འདས་ཤིང༌། མུ་སྟེགས་དང༌།
767

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་གཉིས་པ།
ཉན་ཐོས་དང༌། རང་སངས་རྒྱས་ཀྱི་བསམ་གཏན་དང་སྙོམས་པར་འཇུག་པའི་
བདེ་བ་ལས་འདས་ནས། སྐྱེ་བ་དང༌། འགག་པ་དང་བྲལ་བའི་དེ་བཞིན་གཤེགས་
པའི་སྐུ་རྣམ་པ་ཐམས་ཅད་ཀྱི་མཆོག་དང་ལྡན་པ། ལྟ་བས་ཆོག་མི་ཤེས་པ་སྟོབས་
བཅུ་དང༌། མི་འཇིགས་པ་བཞི་ལ་སོགས་པ། སངས་རྒྱས་ཀྱི་ཡོན་ཏན་ཐམས་ཅད་
ཀྱིས་བརྒྱན་པ་བརྙེས་ནས། བདེ་བ་ཅན་དུ་གཤེགས་པ་སྟེ། ཡོན་ཏན་གྱི་དབང་
ཕྱུག་བརྒྱད་དང་ལྡན་པར་བཞུགས་སོ། དེའི་ཕྱིར་སློབ་དཔོན་ཆེན་པོ་ཀླུ་སྒྲུབ་ཀྱི་
ཞལ་སྔ་ནས་བརྒྱུད་པའི་མན་ངག་ནི། རྡོ་རྗེ་འཆང་གི་དགོངས་པ་ལ་འཁྲུལ་པ་མེད་
པར་ཤེས་པར་བྱའོ། །ལྔ་པ་གཞུང་ཉེ་བར་བསྡུ་བ་ནི། འདི་སྐད་བདག་གི་ཐོས་པ་
ཞེས་པ་ལ་སོགས་པ། རྒྱུད་མ་ལུས་པར་རྒྱན་རྣམ་པ་བདུན་དང་། བཤད་པའི་
ཚུལ་རྣམས་ཀྱིས་ཐོས་ནས། དོན་དང༌། ཚུལ་དང་། ཆོས་ཉིད་ཁོང་དུ་ཆུད་དེ།
རིམ་པ་གཉིས་ཀྱིས་མན་ངག་སྦྱིན་པ་སྔོན་དུ་འགྲོ་བས། ཉན་པ་པོ་རྣམས་ལ་ཡང་
དག་པར་བཤད་པས། བརྩམས་པའི་དོན་དང༌། བདག་ཉིད་ཀྱིས་དམ་བཅས་པའི་
བསམ་པ་ཡོངས་སུ་རྫོགས་པར་སྟོན་པ་ནི། སྡུད་པར་བྱེད་པས་དེ་སྐད་ཅེས་བཀའ་
བསྩལ་ཏོ། །ཞེས་སྨྲས་ཏེ། གསང་བ་འདུས་པའི་རྒྱུད་འདི་གོང་དུ་ཇི་སྐད་བསྟན་པ་
དེ་སྐད་ཅེས། རྡོ་རྗེ་འཆང་ཆེན་པོས་བཀའ་བསྩལ་ཞིང་བསྟན་ཏོ་ཞེས་པའོ། །ལེའུ་
ཡི་མཚན་དོན་ནི། དེ་བཞིན་གཤེགས་པ་ཐམས་ཅད་ནི། རྣམ་སྣང་ལ་སོགས་པའོ།
དེ་རྣམས་ཀྱི་དམ་ཚིག་ནི་ཉམས་སུ་བླང་བར་བྱ་བའི་དོན་ཏེ། བསྲུང་བར་བྱ་བ་ལ་
སོགས་པ་ལྔའོ། །སྡོམ་པ་ནི་ནན་ཏན་གྱིས་བསྒྲུབ་པར་བྱ་བས་ཏེ། དེ་བཞིན་
768

གསང་འདུས་རྩ་རྒྱུད་འགྲེལ་པ་ཡིད་ཀྱི་མུན་སེལ།
གཤེགས་པའི་རིགས་ཀྱི་སྡོམ་པ་ལ་སོགས་པ་ལྔའོ། །དེ་ཉིད་ལ་གཉིས་སུ་མེད་
ཅིང་འདའ་བར་བྱ་བ་མ་ཡིན་པས་ན་རྡོ་རྗེའོ། །དེ་ཡིས་བྱིན་གྱིས་བརླབས་པའི་རྒྱལ་
པོ་ནི། རྡོ་རྗེ་འཆང་ཆེན་པོའོ། །རིགས་ཐམས་ཅད་ཀྱི་བདག་ཉིད་ཅན། ཐོག་མ་
དང་། ཐ་མ་མེད་པ་དང་། དང་པོའི་སངས་རྒྱས། རིག་པ་ཆེན་པོ་སྐྱེས་བུའི་གཟུགས།
ཡེ་ཤེས་ཀྱི་སྐུ། རང་བཞིན་གྱིས་འོད་གསལ་བའི་བདག་ཉིད་ཅན། འཇིག་རྟེན་
གསུམ་གྱི་བདག་ཉིད་ཅན། ཐེག་པ་གསུམ་གྱི་བདག་ཉིད་ཅན། དུས་གསུམ་གྱི་
བདག་ཉིད་ཅན། རྡོ་རྗེ་གསུམ་གྱི་བདག་ཉིད་ཅན། བདེན་པ་གཉིས་ཀྱི་བདག་
ཉིད་ཅན། ཞེས་སོགས་དེ་བཞིན་གཤེགས་པ་དྲུག་པའི་མཚན་གྱི་རྣམ་གྲངས་མཐའ་
ཡས་ཏེ། དེ་སྟོན་པའི་གཞུང་གི་ཚོགས་ནི་གོས་དང་འདྲ་བར། ཀུན་ནས་ཉོན་
མོངས་ལ་གསུམ་མམ། སྒྲིབ་གཉིས་ཀྱི་ཉེ་བར་འཚེ་བ་བཟློག་པའི་ཕྱིར་ལེའུ་ཞེས་
བྱའོ། །ལེའུ་བཅུ་བདུན་པའི་རྣམ་བཤད་དོ།། །།
དེ་ལྟར་རྒྱུད་མ་ལུས་པའི་དོན་བཤད་ནས། གསུམ་པ་བྱ་བ་མཐར་ཕྱིན་
པའི་ཡན་ལག་ལ་གཉིས་ཀྱི། མཐའ་དྲུག་དང་བྲལ་བས་རྒྱུད་དོན་མི་རྟོགས་པར་
བསྟན་པ་ནི། བདེ་བར་གཤེགས་གསུང་ཤིན་ཏུ་ཕྲ་བའི་རྣལ་འབྱོར་རྒྱུད། །མཐའ་
དྲུག་བྲལ་བས་ངེས་པར་རྟོགས་ཞེས་གང་སྨྲ་བ། །དེ་ནི་དེ་ཉིད་མཐོང་མིན་ཡི་གེ་
ཙམ་བལྟས་ཏེ། ཟླ་བ་ལྟ་འདོད་སོ་མོའི་རྩེ་ལ་ལྟ་དང་མཚུངས། །ཞེས་ཏེ། བདེ་
བར་གཤེགས་པ་སྟེ་རྡོ་རྗེ་འཆང་ཆེན་པོའི་གསུང་རྟོགས་པར་དཀའ་བས་ཤིན་ཏུ་
ཕྲ་བ། རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་དོན་མཐའ་དྲུག་
769

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་གཉིས་པ།
ཚུལ་བཞི་དང་བྲལ་ཏེ། སྒྲ་ཇི་བཞིན་པ་ལ་བརྟེན་ནས། ངེས་པར་རྟོགས་ཞེས་གང་
སྨྲ་བ་དེ་ནི། རྗོད་བྱེད་ཡི་གེ་ཙམ་ལྟ་བར་ཟད་ཀྱི། བརྗོད་བྱའི་དེ་ཁོ་ན་ཉིད་མཐོང་
ཞིང་རྟོགས་པ་མ་ཡིན་ཏེ།
དཔེར་ན་ནམ་མཁའི་དཀྱིལ་འཁོར་ན་གནས་པའི་ཟླ་
བ་ལྟ་བར་འདོད་པ་ན། དེ་སྟོན་བྱེད་སོར་མོའི་རྩེ་མོ་ལ་ལྟ་བ་དང་མཚུངས་སོ། །
མཐའ་ དྲུག་ གི་ སྒོ་ ནས་ རྒྱུད་ དོན་ ལེགས་ པར་ བཤད་ པའི་ དགེ་ བ་ བསྔོ་ བ་ ནི།
གཞན་ཡང་རྒྱལ་བ་སྐྱེས་མཆོག་རྣམས་ཀྱིས་རྣམ་པར་བཤད་པའི་མཐའ་དྲུག་ལམ་
གང་ཡིན། །གང་ཞིག་འདི་དང་རྒྱུད་ཚུལ་མ་ལུས་རྣམ་འབྱེད་རྒྱུ་ཀྱི་མཐར་ཐུག་མ་
ལུས་བཤད་བྱས་པ། །བདག་གི་དགེ་བ་གང་ཐོབ་དེས་ནི་སྒྲོན་འབར་རྒྱ་ཆེར་
བཤད་འདི་རིང་གནས་ཤིང༌། །བདེ་བ་དམ་པའི་གནས་མཆོག་ཟླ་བའི་བློ་དང་
འགྲོ་བ་རྣམས་ནི་ལྡན་པར་ཤོག །ཞེས་སོ། །རྒྱུད་མ་ལུས་པའི་དོན་མཐར་ཐུག་
པར་བཤད་པར་བྱས་སོ། །ཞེས་དྲངས། སུ་ཞིག་གིས་ན། ཟླ་བ་གྲགས་པ་བདག་
གིས་སོ། །རྒྱུད་དོན་མཐར་ཐུག་པ་དེ་གང་ཞེ་ན། དུས་གསུམ་གྱི་རྒྱལ་བ་སྐྱེས་
མཆོག་རྣམས་ཀྱིས་རྩ་བའི་རྒྱུད་དུ་རྣམ་པར་བཤད་པའི་མཐའ་དྲུག་གི་ལམ་གང་
ཡིན་པའོ། མཐའ་དྲུག་པོ་དེ་ནི། གསང་བ་འདུས་པ་འདི་དང༌། དེ་ལས་གཞན་
པའི་རྩ་བའི་རྒྱུད་ཚུལ་མ་ལུས་པ་རྣམ་པར་འབྱེད་པར་བྱེད་པ་ཡིན་པས། དེ་བཤད་
པས་རྒྱུད་མ་ལུས་པའི་དོན་བཤད་པར་འགྱུར་རོ། །དེ་ལྟར་རྒྱུད་དོན་མ་ལུས་པ་
མཐར་ཐུག་པར་བཤད་པར་བྱས་པ་ལས། ཟླ་བ་གྲགས་པ་བདག་གིས་དགེ་བ་
གང་ཐོབ་པ་དེས་ནི། སྒྲོན་འབར་རྒྱ་ཆེར་བཤད་འདི་ཇི་སྲིད་བསྟན་པ་གནས་ཀྱི་
770

གསང་འདུས་རྩ་རྒྱུད་འགྲེལ་པ་ཡིད་ཀྱི་མུན་སེལ།
བར་དུ་མི་ནུབ་ཅིང་འཇིག་རྟེན་དུ་ཡུན་རིང་དུ་གནས་པ་དང༌། བདེ་བ་དམ་པའི་
གནས་མཆོག་ཟླ་བའི་བློ་ནི་ཐམས་ཅད་མཁྱེན་པའི་ཡེ་ཤེས་ཏེ། དེ་དང་འགྲོ་བ་རྣམས་
ལྡན་པར་ཤོག་ཅིག་ཅེས་པའོ། །ཐུབ་པའི་ཆོས་ཕུང་བརྒྱད་ཁྲི་བཞི་སྟོང་དང་། །རྣམ་
མང་རྒྱུད་སྡེའི་རྩ་བ་འདུས་པ་ལྟའི། ཐར་འདོད་རྣམས་ཀྱི་འཇུག་ངོགས་གཞན་
མེད་དེ། །འཛམ་གླིང་འདི་ན་རིན་ཆེན་གཅིག་པུར་ཟད། །དེ་དོན་འགྲེལ་བྱེད་
དཔལ་ལྡན་ཟླ་བའི་གཞུང༌། །ཟབ་རྒྱས་དགོངས་པ་གསལ་བའི་སྒྲོན་མ་མཆོག །
འཛམ་གླིང་མཁས་པའི་རྒྱན་ཆེན་སྒྲོན་གསལ་ཏེ། །དེ་མཚུངས་རྣམ་བཤད་འཇིག་
རྟེན་འདི་ན་མེད། །ཇི་ལྟར་སྒྲོན་གློག་ཉི་ཟླ་ལ་བརྟེན་ནས། །མིག་ལྡན་གཟུགས་
ཀྱི་ཡུལ་ལ་ལྟ་བ་བཞིན། །སྒྲོན་མ་གསལ་བྱེད་སྒྲོན་མ་ལ་བརྟེན་ནས། །དཔལ་
ལྡན་འདུས་པའི་བཤད་སྦྱར་ངས་བྱས་སོ། །རི་བོང་རྐྱལ་གྱིས་རྒྱ་མཚོའི་མཐའ་
ཚོལ་ལྟར། །རྒྱལ་བའི་དགོངས་ཟབ་བྱིས་བློའི་སྤྱོད་ཡུལ་མིན། །དེ་ཕྱིར་བདག་
གིས་འདིར་ནོངས་ཅི་མཆིས་རྣམས། །རྒྱལ་དང་དེ་སྲས་རྣམས་ཀྱིས་བཟོད་པར་
མཛོད། །ལྷག་བསམ་དག་པས་འདིར་འབད་ལས་བྱུང་བའི། །རྣམ་དཀར་དགེ་བ་
དྲི་མེད་སྟོན་ཟླའི་འོད། །ཐོག་མེད་དུས་ཀྱི་དྲིན་ཅན་མ་རྣམས་ཀྱི། །ཕན་བདེའི་ཀུ་
མུད་རྒྱས་པའི་རྒྱུ་རུ་བསྔོ། །དཔལ་གསང་བ་འདུས་པའི་འགྲེལ་པ་སྒྲོན་མ་གསལ་
བ་དང་བཅས་པའི་བཤད་སྦྱར་ཡིད་ཀྱི་མུན་སེལ་ཞེས་བྱ་བ་འདི་ནི། དགེ་སློང་
གཞོན་ནུ་བློ་གྲོས་ཀྱིས་འཕགས་པ་ཡབ་སྲས་ཀྱིས་མཛད་པའི་རྒྱུད་འགྲེལ་ཆ་ལག་
དང་བཅས་པ་ལ་ལེགས་པར་འདྲིས་པར་བྱས་ཤིང༌། རྗེ་འགོས་དང༌། མཁས་པ་
771

གངས་ཅན་རིག་བཅུད་ལས། རྗེ་བཙུན་རེད་མདའ་བ་གཞོན་ནུ་བློ་གྲོས་ཞབས་ཀྱི་གསུང་འབུམ་པོད་གཉིས་པ།
སྡོག་དང༌། གླན་ལ་སོགས་པ་སྔ་རབས་ཀྱི་བླ་མ་མཁས་པ་དག་གིས་ལེགས་པར་
བཤད་པའི་སྲོལ་ལ་ཡང་བརྟེན་ནས། རྗེས་འཇུག་གི་གདུལ་བྱ་རྣམས་ཀྱིས་འཇུག་
བདེ་བར་བྱ་བའི་ཕྱིར། གངས་བུ་ལེའི་དབེན་གནས་སུ་ལེགས་པར་སྦྱར་བའི་ཡི་
གེའི་མཚམས་སྦྱོར་ནེ་པོ་བ་སྒྲུབ་པ་དཔལ་གྱིས་གུས་པས་བགྱིས་པ་འདི་རེ་ཞིག་
རྫོགས་སོ། །འདིས་བསྟན་པ་དང་སེམས་ཅན་མང་པོ་ལ་ཕན་པར་གྱུར་ཅིག །
དགེའོ།། །།
772